Document ID: 32007D0224

KOMISIJAS LĒMUMS
(2007. gada 4. aprīlis)
par atsauces uz standartu EN 71-1:2005 “Rotaļlietu drošums - 1. daļa: Mehāniskās un fizikālās īpašības” publicēšanu attiecībā uz tehniskajām prasībām šāviņiem ar piesūcekņiem saskaņā ar Padomes Direktīvu 88/378/EEK par rotaļlietu drošību
(izziņots ar dokumenta numuru K(2007) 1460)
(Dokuments attiecas uz EEZ)
(2007/224/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 3. maija Direktīvu 88/378/EEK par dalībvalstu tiesību aktu tuvināšanu attiecībā uz rotaļlietu drošību (1), un jo īpaši tās 6. panta 1. punkta otro daļu,
ņemot vērā Pastāvīgās komitejas atzinumu, kura izveidota saskaņā ar 5. pantu Eiropas Parlamenta un Padomes 1998. gada 22. jūnija Direktīvā 98/34/EK, ar ko nosaka informācijas sniegšanas kārtību tehnisko standartu un noteikumu jomā, un Informācijas Sabiedrības pakalpojumu noteikumu sfērā (2), un kas grozīta ar Direktīvu 98/48/EK (3) (Standartu un tehnisko noteikumu komiteja),
tā kā:
(1)
Direktīvas 88/378/EEK 2. pantā ir noteikts, ka rotaļlietas var laist tirgū vienīgi tad, ja, lietojot paredzētā vai iespējamā veidā, tās neapdraud lietotāju vai trešo personu veselību un/vai drošību, ņemot vērā to, kā parasti uzvedas bērni.
(2)
Atbilstoši Direktīvas 88/378/EEK 5. panta 1. punkta otrajai daļai uzskata, ka rotaļlietas atbilst direktīvas 3. pantā minētajām drošības pamatprasībām, ja tās atbilst tām piemērojamiem valsts standartiem, kuros transponēti saskaņotie standarti, kuru atsauces numuri publicēti Eiropas Kopienu Oficiālajā Vēstnesī.
(3)
Saskaņā ar Direktīvas 88/378/EEK 5. panta 1. punkta otro daļu dalībvalstīm jāpublicē atsauces numuri valsts standartiem, kuros transponēti saskaņotie standarti un kuru atsauces numuri ir publicēti Eiropas Kopienu Oficiālajā Vēstnesī.
(4)
Eiropas Standartizācijas komiteja (CEN) ar Komisijas pilnvaru 1998. gada 15. jūlijā sagatavoja un pieņēma saskaņoto standartu EN 71-1:1998 “Rotaļlietu drošums - 1. daļa: Mehāniskās un fizikālās īpašības”, atsauces uz kuru pirmoreiz tika publicētas Eiropas Kopienu Oficiālajā Vēstnesī1999. gada 28. jūlijā (4).
(5)
2005. gada 19. septembrī Eiropas Standartizācijas komiteja pieņēma standartu EN 71-1:2005 “Rotaļlietu drošums - 1. daļa: Mehāniskās un fizikālās īpašības”, kas ir saskaņotā standarta EN 71-1:1998 un tajā izdarīto 11 grozījumu konsolidētā versija.
(6)
Saskaņā ar Direktīvas 88/378/EEK 6. panta 1. punktu Spānijas iestādes oficiāli iebilda pret standartā EN 71-1:2005 noteiktajām prasībām attiecībā uz rotaļlietu šāviņiem ar piesūcekņiem, kas domāti bērniem vecākiem par trīs gadiem. Spānijas iestādes apgalvo, ka standarts rotaļlietām ar šāviņiem, kas paredzēti bērniem vecākiem par trīs gadiem, nenodrošina pietiekamu aizsardzību. Spānijas iestādes apgalvoja, ka bērns, kas vecāks par trīs gadiem, var atdalīt piesūcekni no šāviņa, pielietojot lielāku spēku nekā 60 ņūtoni, kas noteikti 8.4.2.3. punktā “Aizsargelementu pārbaude”.
(7)
Atkarībā no bērna vecuma standarts EN 71-1:2005 nosaka atšķirīgas prasības rotaļlietām ar piesūcekņiem. Saskaņā ar šo standartu rotaļlietām ar piesūcekņiem, kas domātas bērniem līdz trīs gadiem, jāveic “vilces spēka pārbaude” ar 50 ņūtonu lielu vilces spēku, ja lielākais pieejamais izmērs ir 6 mm vai mazāk, vai ar 90 ņūtonu lielu vilces spēku, ja lielākais pieejamais izmērs pārsniedz 6 mm. Attiecībā uz rotaļlietu šāviņiem ar piesūcekņiem, kas paredzēti bērniem vecumā no trīs gadiem, standarta 4.17.1. b) punktā noteikta prasība, ka elastīgi materiāli, ko izmanto virsmas triecienizturībai, nedrīkst atdalīties pārbaudē, ko veic atbilstīgi 8.4.2.3. punktam (vilces spēka pārbaude, aizsargelementi). 8.4.2.3. punktā minēto vilces spēka pārbaudi aizsargelementiem veic ar 60 ņūtonu lielu spēku.
(8)
Komisija saņēmusi informāciju par vairākiem negadījumiem ar rotaļlietu šāviņiem ar piesūcekņiem, kas domāti bērniem no trīs gadu vecuma. Zviedrijā 1997. gadā 9 gadus vecs bērns nosmaka, kad, sūcot piesūcekņa galu, bija nejauši to ieelpojis. Vēl divi nāves gadījumi notikuši Apvienotajā Karalistē. Turklāt Komisija ir informēta par astoņiem nāves gadījumiem, kas reģistrēti Amerikas Savienotajās Valstīs. Pavisam nesen, 2005. gada augustā, Spānijas iestādes informēja Komisiju par četrgadīga bērna nāvi, ko izraisīja rotaļu loka bulta ar piesūcekni.
(9)
Rotaļlietu šāviņiem piestiprinātie piesūcekņi domāti, lai šāviņi pieliptu kādai virsmai. Šāviņu pielipināšana un atlipināšana nozīmē, ka piesūcekņi pakļauti atkārtotai spriedzei. Turklāt bērni vecumā no trīs gadiem bieži pietuvina piesūcekņus mutei, lai tos samitrinātu pirms pielipināšanas kādai virsmai. Ja piesūcekņi nav atbilstoši nostiprināti uz rotaļlietas, paredzams, ka parastas un paredzamas lietošanas laikā tie var atdalīties. Ja piesūceknis atdalās un pilnībā nokļūst mutē, tas var aizsprostot elpošanas ceļu mutes dobumā un rīklē un izraisīt asfiksiju.
(10)
Pamatojoties uz šiem atzinumiem, dalībvalstis uzskata, ka jānodrošina tāda pati aizsardzība bērniem vecumā no trīs gadiem kā bērniem līdz trīs gadu vecumam. Tāpēc rotaļlietu šāviņu piesūcekņi, kas domāti bērniem no trīs gadu vecuma, nedrīkst atdalīties vismaz tad, kad tie tiek pakļauti attiecīgajām pārbaudēm, kas noteiktas EN 71-1:2005 standarta 5.13.b punktā, jo īpaši “griezes momenta pārbaudē” (8.3. punkts) un “vilces spēka vispārēja pārbaudē” (8.4.2.1. punkts).
(11)
Tādējādi, balstoties uz informāciju, ko sniegušas Spānijas iestādes, citu valstu iestādes un Standartu un tehnisko noteikumu komiteja, Komisija uzskata, ka standartā EN 71-1:2005 ir trūkumi attiecībā uz tehniskajām prasībām rotaļlietu šāviņiem ar piesūcekņiem, kas domāti bērniem, kuri vecāki par trīs gadiem.
(12)
Kamēr standarts nav pārskatīts, drošības un juridiskās noteiktības labad attiecīgs paziņojums jāpievieno atsauces uz standartu EN 71-1:2005 publikācijai Eiropas Savienības Oficiālajā Vēstnesī.
(13)
Tā kā nav pieņemts standarts, kur atrunāti minētie apdraudējumi, un saskaņā ar Direktīvas 88/378/EEK 5. panta 2. punktu dalībvalstis pieņem, ka iepriekšminētās rotaļlietas atbilst drošības pamatprasībām tikai tad, ja tām ir EK tipa pārbaudes sertifikāts, ko izdevusi pilnvarota iestāde un kas ir saskaņā ar apstiprinātu modeli, kas apliecināts ar piestiprinātu EK marķējuma zīmi,
IR PIEŅĒMUSI ŠO LĒMUMU.
1. pants
Attiecībā uz rotaļlietu šāviņiem ar piesūcekņiem, kas paredzēti bērniem vecumā no trīs gadiem, standarts EN 71-1:2005 “Rotaļlietu drošums - 1. daļa: Mehāniskās un fizikālās īpašības”, ko 2005. gada 19. septembrī pieņēma Eiropas Standartizācijas komiteja, neatbilst drošības pamatprasībām, kas minētas Direktīvas 88/378/EEK 3. pantā, jo īpaši II pielikuma II sadaļas 1. punkta e) apakšpunktā, ciktāl tas attiecas uz 4.17.1. b) punkta prasībām.
2. pants
Publicējot atsauci uz standartu EN 71-1:2005 “Rotaļlietu drošums - 1. daļa: Mehāniskās un fizikālās īpašības”Eiropas Savienības Oficiālajā Vēstnesī, jāpievieno šāds papildu paziņojums:
“Attiecībā uz rotaļlietu šāviņiem ar piesūcekņiem prasība, kas noteikta 4.17.1.b) punktā, saskaņā ar kuru veic vilces spēka pārbaudi atbilstīgi 8.4.2.3. punktam, neaptver asfiksijas iespēju, ko rada minētās rotaļlietas.”
3. pants
Tādu pašu paziņojumu, kas noteikts šā lēmuma 2. pantā, pievieno atsaucei uz valsts standartu, kurā transponē standartu EN 71-1:2005 “Rotaļlietu drošums - 1. daļa: Mehāniskās un fizikālās īpašības”, ko dalībvalstis publicē atbilstīgi Direktīvas 88/378/EEK 5. panta 1. punktam.
4. pants
Šis lēmums ir adresēts dalībvalstīm.
Briselē, 2007. gada 4. aprīlī

Labels: 3
7
1